Der er ikke grund til at tro, at amerikanerne foretager ulovlig overvågning af Danmark eller danske interesser. Det fastslog statsminister Helle Thorning-Schmidt (S) torsdag formiddag, hvor hun var indkaldt til en forespørgselsdebat om overvågning af danske borgere.

»Det allervigtigste for mig er igen at understrege, at myndighederne her i landet ikke har noget grundlag for at antage, at der skulle foregå ulovlige amerikanske efterretningsaktiviteter rettet mod Danmark eller danske interesser,« siger Helle Thorning-Schmidt.

Hun blev bakket op af forsvarsminister Nicolai Wammen (S) og justitsminister Karen Hækkerup (S).

»PET (Politiets Efterretningstjeneste, red.) har ikke grund til at tro, at amerikanske efterretningsaktiviteter på ulovlig vis er rettet mod Danmark eller danske interesser,« sagde Karen Hækkerup.

Regeringens forsikring kommer på dagen, hvor Information skriver, at den amerikanske efterretningstjeneste National Security Agency (NSA) spionerede mod Danmark i forbindelse med forberedelserne til klimatopmødet COP15 i København. Avisen har via den amerikanske whistleblower Edward Snowden fået adgang til et tophemmeligt dokument fra NSA, der ifølge avisen viser, at efterretningstjenesten spionerede mod forskellige landes forberedelser til COP15 i december 2009.

Enhedslisten mener, at regeringens forsikring om, at der ikke er foregået noget ulovligt, har karakter af en plade, der er gået i hak.

»Det er decideret naivt eller udtryk for en undervurdering af befolkningens intelligens,« sagde retsordfører Pernille Skipper (Ø).

Venstre mener derimod ikke, at artiklerne i Information dokumenterer, at der er foregået noget forkert.

»Vi har den største grad af tillid til USA - ikke at forveksle med blind tillid. Vi har ikke grundlag for at mistænke amerikanerne for ikke at respektere dansk lovgivning i forhold til overvågning,« sagde retsordfører Karsten Lauritzen (V).

Enhedslistens Nikolaj Villumsen (Ø) spurgte Karsten Lauritzen - med henvisning til Informations artikler - om det er i orden, at en V-statsminister er blevet overvåget af en efterretningstjeneste.

»Overvågning er mange ting. Jeg tror måske, at Enhedslisten i den her sag forveksler overvågning med aflytning,« svarede Venstres retsordfører.

Helle Thorning-Schmidt understregede, at efterretningstjenesternes arbejde er afgørende for »vores sikkerhed«:

»Som et lille land er Danmarks sikkerhed helt afhængigt af et godt og tæt samarbejde med vores allieredes efterretningstjenester, herunder USA. Det samarbejde er med til at sikre danske liv - både herhjemme og i udlandet.«